RAPPORT TAL-KUMMISSJONI LILL-PARLAMENT EWROPEW U LILL-KUNSILL dwar il-ħtiġijiet għal tfal li jaqsmu l-fruntieri esterni tal-Istati Membri /* COM/2013/0567 final */





RAPPORT TAL-KUMMISSJONI LILL-PARLAMENT EWROPEW U LILL-KUNSILL dwar il-ħtiġijiet għal tfal li jaqsmu l-fruntieri esterni tal-Istati Membri 1. Introduzzjoni Regolament (KE) Nru 444/2009[1] tal-Parlament Ewropew u tal-Kunsill tat-28 ta’ Mejju 2009 li jemenda Regolament tal-Kunsill (KE) Nru 2252/2004 dwar l-istandards għall-karatteristiċi ta’ sigurtà u bijometrika f’passaporti u dokumenti tal-ivvjaġġar maħruġa mill-Istati Membri (minn issa 'l quddiem: ir-Regolament) introduċa l-prinċipju ta' 'persuna waħda-passapot wieħed'. Skont dan il-prinċipju, passaporti u dokumenti tal-ivjaġġar għandhom jinħarġu bħala dokumenti individwali; passaporti tal-familja jew ta' grupp ma jistgħux jinħarġu aktar. Il-prinċipju kien rakkomandat mill-Organizzazzjoni tal-Avjazzjoni Ċivili Internazzjonali (ICAO) diġa' fl-1997 minħabba li huwa meqjus aktar sigur li l-persuni kollha - inkluż it-tfal - ikollhom il-passaport tagħhom[2]. Dan ir-rapport iwieġeb għall-obbliġu f'Artikolu 1 tar-Regolament skont liem "il-Kummissjoni għandha tippreżenta rapport dwar il-ħtiġijiet għal tfal li jivjaġġaw weħedhom jew akkumpanjati, li jaqsmu l-fruntieri esterni tal-Istati Membri mhux aktar tard mis-26 ta' Ġunju 2012 u tipproponi, jekk neċessarju, inizjattivi xierqa sabiex tiżgura approċċ komuni rigward ir-regoli għall-protezzjoni tat-tfal li jaqsmu l-fruntieri esterni tal-Istati Membri". Id-dokument preżenti huwa msejjes fuq studju estensiv li sar għall-Kummissjoni (minn issa 'l quddiem: l-Istudju[3]) dwar il-leġiżlazzjoni u prattiki tal-UE, l-Istati Membri tagħha u l-pajjiżi Schengen assoċjati[4] rigward il-kwistjoni ta' tfal tal-UE jew ta' nazzjonalità ta' pajjiż terz[5] - weħedhom jew akkumpanjati - li jaqsmu l-fruntieri esterni[6]. Ir-rapport jitratta (b'mod speċifiku) ma' kontrolli fuq tfal li jaqsmu legalment il-fruntieri esterni. 2. Implimentazzjoni tal-prinċipju 'persuna waħda-passaport wieħed. Ħafna Stati Membri diġa' ilhom isegwu dan il-prinċipju għal ħafna snin. Madankollu ir-Regolament stabilixxa prejodu tranżitorju li matulu kellu jkun implimentat il-prinċipju mill-Istati Membri sa mhux aktar tard mis-26 ta' Ġunju 2012 b'mod li "l-validità inizzjali għad-detentur tad-dokument ma tkunx effettwata". Id-dispożizzjoni tal-aħħar fissret li: · Mis-26 ta' Ġunju 2012 il-passaporti taċ-ċittadini tal-UE għandhom jinħarġu biss bħala dokumenti individwali. · Wara din id-data, t-tfal kollha, irrelevantement mill-età tagħhom jeħtieġ li jkollhom il-passaport tal-UE tagħhom u mhumiex permessi jivjaġġaw weħedhom fuq il-bażi ta' iskrizzjoni fil-passaport tal-ġenituri tagħhom. · Il-passaporti tal-ġenituri tagħhom jibqgħu validi għal dan tal-aħħar (id-detentur) wara s-26 ta' Ġunju 2012 anke jekk ikun fihom l-ismijiet tat-tfal tagħhom. Madankollu, ftit Stati Membri kellhom fehma differenti dwar in-natura tal-perjodu tranżitorju u stqarrew li xorta kienu permessi jinħarġu passaporti li fihom skrizzjonijiet ta' tfal (hekk imsejħa passaporti tal-familja) sas-26 ta' Ġunju 2012 u li d-dħul tat-tfal kien ser jibqa' validu tul il-perjodu kollu ta' validità tal-passsaport. Il-Kummissjoni għamlitha ċara fil-grupp ta' ħidma relevanti tal-Kunsill li interpretazzjoni bħal din tmur kontra l-għan tad-dispożizzjoni u l-istabbilliment tal-perjodu tranżitorju ta' 3 snin. Il-Kummissjoni pprovdiet aktar gwida fuq is-suġġett fil-forma ta' Rakkomandazzjoni tal-14 ta' Diċembru 2012[7] li temenda r-Rakkomandazzjoni li tistabbilixxi ''Manwal Prattiku għall-Gwardjani tal-Fruntieri" komuni (minn issa 'l quddiem: il-Manwal ta’ Schengen)" li għandu jintuża mill-awtoritajiet kompetenti tal-Istati Membri meta jwettqu l-kontroll fil- borduri tal-persuni (C (2006) 5186 finali)[8]. Dan jikkjarifika li r-Regolament ma japplikax għall-Irlanda u għar-Renju Unit u ma japplikax lanqas għal passaporti maħruġa f'pajjiżi terzi. Ir-rakkomandazzjoni tfakkar li d-dispożizzjonijijet tad-Direttiva 2004/38/KE[9] dwar id-dritt taċ-ċittadini tal-Unjoni u tal-membri tal-familja tagħhom biex jiċċaqilqu u jgħixu liberament fit-territorju tal-Istati Membri japplikaw. Skont l-Artikolu 5(4) tad-Direttiva[10], in-nuqqas ta’ passaport individwali għat-tfal imdaħħlin fil-passaport tal-ġenituri tagħhom m'għandux awtomatikament iwassal biex ma jitħallewx jitilqu mit-territorju ta’ Stat Membru jew jidħlu fih. L-iskrizzjoni tat-tfal fil-passaport tal-ġenituri tista' titqies bħala "mezz ieħor li bih jippruvaw li huma koperti mid-dritt għal moviment ħieles". F'maġġoranza kbira tal-Istati Membri, l-prinċipju ta' 'persuna waħda-passaport wieħed' ġie introdott snin ilu fuq il-bażi ta' liġi nazzjonali. Ftit Stati Membri biss stennew sas-26 ta' Ġunju 2012 biex eliminaw kompletament il-passaporti tal-familja. Ebda problema ma ġiet irrappurtata mill-istati Membri jew identifikata mill-istudju rigward l-introduzzjoni tal-prinċipju. Fil-fatt l-istudju wera li l-prinċipju ta' 'persuna waħda-passaport wieħed' ġie milqugħ tajjeb mill-partijiet interessati kollha u b'mod partikolari il-gwardji tal-fruntieri, awtoritajiet nazzjonali u NGOs li jaħdmu fil-qasam tal-protezzjoni tat-tfal. Huwa meqjus minn ħafna li dan għamel l-ivjaġġar tat-tfal aktar sigur u l-qsim tal-fruntieri aktar mgħaġġel, minħabba li issa huwa possibbli għall-gwardji tal-fruntieri li jidentifikaw lit-tfal bħala l-persuna fil-passaport. F'ċerti każi, sar aktar diffiċli li ssir konnessjoni bejn tfal li jivjaġġaw mal-ġenituri tagħhom meta ma jkollhomx l-istess kunjom. F'dan ir-rigward, l-idea li tiġi inkluża informazzjoni dwar il-ġenitur(i) kustodju(i) legali fil-passaport tat-tfal hija appoġġjata minn bosta partijiet interessati, inkluż Frontex[11]. 3. Leġiżlazzjoni u prattiki speċifiċi għat-tfal rigward il-qsim tal-fruntieri Il-kunċett ta' 'persuna waħda-passaport wieħed' huwa biss ħtieġa waħda li għandha l-għan li tagħmel il-qsim tal-fruntieri għat-tfal aktar sigur, tissalvagwardja d-drittijiet tagħhom kif ukoll tiġġieled kontra s-sekwestru u t-traffikar. Hemm diversi dispożizzjonijiet u proċessi oħra fuq livell ta' UE u ta' nazzjon f'dan ir-rigward. L-objettiv f'dan il-kapitlu huwa li tingħata dehra ġenerali qasira tad-dispożizzjonijiet u prattiċi l-aktar relevanti. 3.1. Leġiżlazzjoni u prattiċi fil-livell tal-UE Id-dispożizzjonijiet prinċipali li jikkonċernaw qsim ta' fruntieri tat-tfal tal-fruntieri esterni taż-żona Schengen huma speċifikati f'Regolament (KE) Nru 562/2006[12] li jistabbilixxi kodiċi tal-Komunità dwar ir-regoli li jirregolaw il-moviment tal-persuni minn naħa għal oħra tal-fruntieri (minn issa 'l quddiem: il-Kodiċi dwar il-Fruntieri ta’ Schengen) u l-annessi tiegħu[13]. Minbarra li jfakkar li "l-gwardji tal-fruntieri għandhom jagħtu attenzjoni speċjali lill-minuri", punt 6 ta' Anness VII tal-Kodiċi dwar il-Fruntieri ta' Schengen jispeċifika li , fejn jidħlu tfal weħedhom, hemm bżonn li jiġi kkontrollat li l-persuni li jakkumpanjaw lit-tfal għandhom il-kustodja tal-ġenituri fuqhom. Dan għandu jsir l-aktar meta t-tfal ikunu akkumpanjati biss minn adult wieħed, jew fejn il-gwardjani tal-fruntieri jissuspettaw li t-tfal setgħu kienu mneħħija minn taħt il-kustodja legali tagħhom illegalment. F'każ ta' "raġunijiet serji ta' suspett" għandha ssir aktar investigazzjoni mill-gwardji tal-fruntieri. Fejn jidħlu tfal li qed jivjaġġaw weħedhom, bħala regola ġenerali, għandhom isiru kontrolli bir-reqqa fuq id-dokumenti tat-tfal mill-gwardji tal-fruntieri. Barra minn hekk, punt 3.7 ta' Parti Tnejn, Taqsima 1 tal-Manwal Prattiku għall-Gwardjani tal-Fruntieri [14] jipprovdi li jekk jeżisti kwalunkwe dubju dwar l-awtorizzazzjoni tat-tfal li jaqsmu il-fruntiera biex iħallu l-pajjiż, il-gwardjani tal-fruntiera għandhom jikkuntattjaw il-punti ta’ kuntatt nazzjonali[15] tal-Istat Membru ta’ Schengen tan-nazzjonalità jew residenza tat-tifel jew tifla. Jekk kwalunkwe informazzjoni tagħti lok għal suspett ta' sekwestru jew ħruġ mhux awtorizzat, il-gwardji tal-fruntiera jistgħu jirrifjutaw il-ħruġ tat-tfal, jew jiġru l-informazzjoni kollha disponibbli dwar id-destinazzjoni tat-tfal u tal-persuni li jakkumanjawhom. Għal ċittadini ta' pajjiżi terzi li jidħlu fiż-żona Schengen u i jaqgħu taħt l-obbligu ta' viża, il-proċeduri u kundizzjonijiet huma stabbiliti fir-Regolament (KE) Nru 810/2009[16] li jistabbilixxi Kodiċi tal-Komunità dwar il-Viżi (minn issa 'l quddiem: il-Kodiċi tal-Viża). Sa fejn għandhom x'jaqsmu t-tfal, dan jeħtieġ li l-formoli ta' applikazzjoni ta' viża tagħhom ikunu ffirmati minn persuna li teżerċità awtorità ta' ġenitur jew kustodja legali. Skont il-Manwal għall-ipproċessar ta' applikazzjonijiet tal-viża u l-modifiki fuq viżi maħruġa[17] (minn issa 'l quddiem: Il-Manwal tal-Kodiċi tal-Viża), il-konsulati għandhom jivverifikaw li l-persuna li tapplika għall-viża f'isem it-tfal hija l-ġenitur jew kustodju legali. Il-kunsens tal-awtorità tal-ġenituri jew kustodju legali għandu jintalab minn applikanti ta' anqas minn 18-il sena, irrispettivament mill-età ta' adulti fil-pajjiż ta' residenza. Il-konsulati għandhom jikkontrollaw ukoll li t-tfal ma jkunux tneħħew illegalment minn taħt il-kura tal-persuna li legalment teżerċità kustodja legali fuqhom. Meta jissuspetta tneħħija illegali bħal din, il-konsulat għandu jagħmel l-investigazzjonijiet kollha meħtieġa bħala prevenzjoni. F'teremini prattiċi, fuq livell ta' UE Frontex f'Novembru-Diċembru 2010 mexxiet operazzjoni konġunta rigward l-immigrazzjoni irregolari tat-tfal (Agelaus 2010). Saret fi 42 ajruport madwar l-Ewropa, bil-għan li tiżdied il-kuxjenza tal-fenomenu ta' migrazzjoni irregolari li tinvolvi t-tfal. F'Novembru 2011 kooperazzjoni bejn ħafna aġenziji immexxija minn Frontex 'Operazzjoni Konġunta Hammer' poġġiet ukoll enfasi fuq it-traffikar tat-tfal. Linji gwida operazzjonali ġew abbozzati f'dan ir-rigward. Il-linji gwida jenfasizzaw li l-aħjar interessi tat-tfal għandhom ikunu dejjem kunsiderazzjoni primarja u li l-prinċipju ta' non-feroulement għandu jiġi rispettat. Dawn fihom lista mhux eżawrenti ta' indikaturi ta' traffikar ta' tfal u jinnutaw li jekk hemm xi indikaturi oħra li t-tfal jistgħu jkunu f'riskju, l-gwardji tal-fruntieri għandhom jgħamlu kontroll aktar speċifiku (hekk imsejjaħ kontroll sekondarju). Il-linji gwida fihom ukoll pariri siewja dwar kif għandha ssir il-komunikazzjoni mat-tfal. fl-2011 Frontex żviluppat ukoll pakkett ta' taħriġ kontra t-traffikar għall-gwardji tal-fruntieri: il-manwal ta' taħriġ fih taqsimiet li jindirizzaw is-sitwazzjoni u l-bżonnijiet partikolari tat-tfal. 3.2. Leġiżlazzjoni u prattiki fil-livell tal-UE Sa fejn huma ikkonċernati l-liġi u l-prattiki nazzjonali, huma ftit ħafna l-ħtiġijiet konkreti li jikkonċernaw lit-tfal li jaqsmu l-fruntieri. Strument wieħed komuni għas-salvagwardja tagħhom huwa l- ħtieġa għall-kunsens tal-ġenituri. F'ħafna Stati Membri, l-kunsens huwa diġà stabbilit fil-fażi ta' applikazzjoni tal-passaport. Ċerti Stati Membri[18] jeħtieġu awtorizzazzjoni bil-miktub jew applikazzjoni mimlija minn wieħed mill-ġenituri/kustodji legali. Stati Membri oħra[19] jeħtieġu awtorizzazzjoni bil-miktub miż-żewġ ġenituri. Ċerti Stati Membri[20] jeħtieġu li ġenitur minnhom ikun preżenti ma' uliedhom matul il-proċess ta' applikazzjoni, filwaqt li fi Stati Membri oħra[21] - fil-prinċipju ż-żewġ ġenituri jridu jkunu preżenti. Barra minn hekk f'każ ta' suspett, il-gwardji tal-fruntieri f'ħafna Stati Membri bi qbil ma' Anness VII tal-Kodiċi dwar il-Fruntieri ta’ Schengen għandhom id-dritt li jsaqsu għal dokumenti bħala xhieda biex jiddeterminaw ir-relazzjoni bejn it-tifel u l-adult/i ta' miegħu. Fil-prattika din normalment tkun awtorizzazzjoni mill-ġenituri li tiddikjara l-kunsens tal-ġenitur/i għat-tifel biex jidħol/joħroġ mill-pajjiż. Hemm differenzi fl-approċċi jekk din l-awtorizzazzjoni tkun meħtieġa minn ċittadini tal-Unjoni[22], ċittadini proprji[23] jew minn tfal ċittadini ta' pajjiż terz[24]. Għal ċittadini proprji, f'uħud mill-Istati Membri ċerti awtoritajiet huma appuntati biex joħorġu l-awtorizzazzjoni, filwaqt li ħafna Stati Membri m'għandhomx awtorità għall-ħruġ partikolari jew mudell għall-awtorizzazzjoni tal-ġenituri. Regoli u prattiċi jvarjaw ukoll rigward il-bżonn għall-awtentikazzjoni u/jew traduzzjoni tal-awtorizzazzjoni. Taħt ċerti ċirkostanzi, metodu utli biex jiġi żgurat li t-tfal ikunu qed jivjaġġaw bl-awtorità t-tajba mill-kustodji legali tagħhom huwa il-kontroll tal-arranġamenti ta' kustodja fil-fruntiera. F'ħafna Stati Membri, l-informazzjoni dwar l-arranġamenti tal-kustodja hija pjuttost diffiċli biex tinkiseb mill-gwardji tal-fruntieri, speċjalment b'avviż minn ftit żmien qabel. Filwaqt li l-gwardji tal-fruntieri ta' xi Stati Membri[25] għandhom aċċess dirett għal databases nazzjonali jew reġistri tal-popolazzjoni, fi Stati Membri oħra[26] ikollhom bżonn jgħaddu minn muniċipalitajiet u qrati lokali biex jiksbu l-informazzjoni. Skont il-leġiżlazzjoni tal-UE dwar ir-responsabiltà tat-trasportatur f'Direttiva Partikolari 2001/51 tat-28 ta' Ġunju 2001[27], it-trasportaturi iridu jassiguraw li l-passiġġieri li jivjaġġaw minn pajjiżi terzi għandhom id-dokumenti tal-ivjaġġar neċessarji għad-dħul fit-territorju tal-Istati Membri. F'dan il-kuntest,trasportaturi jistgħu jilgħabu rwol fil-kontroll tal-identità tat-tfal, u r-relazzjoni tagħhom mal-adulti ta' magħhom. L-istudju wera li t-trasportaturi jagħtu każ partikolari biss tat-tfal li jivjaġġaw weħedhom filwaqt li t-tfal li jivjaġġaw ma' ġenitur wieħed biss jingħataw ħafna anqas attenzjoni. Tfal li jivjaġġaw weħedhom bl-ajru jidhru '"protetti" tajjeb hekk kif il-linji tal-ajru jimxu mal-linji gwida tal-Assoċjazzjoni Internazzjonali tat-Trasport bl-Ajru (IATA)[28] għall-ġestjoni ta' tfal li jivjaġġaw weħedhom u ħafna mill-linji tal-ajru għandhom stabbilit l-hekk imsejjaħ servizz għal minorenni mhux akkumpanjati. Għal tfal li jivjaġġaw bil-baħar jew fuq l-art hemm aktar proċeduri differenti. Il-grad ta' kooperazzjoni bejn il-gwardji tal-konfini u t-trasportaturi jinbidel ukoll bejn il-pajjiżi. Filwaqt li f'xi Stati Membri teżisti kooperazzjoni attiva u formalizzata bejn trasportaturi tal-ajru u gwardji tal-konfini per eżempju biex jiskopru sitwazzjonijiet suspettużi, dan spiss mhuwiex il-każ. Filwaqt li l-ħtiġijiet rigward l-awtorizzazzjoni tal-ġenituri jvarjaw, l-Istati Membri jħaddmu prattiċi pjuttost simili sabiex jidentifikaw sitwazzjoni possibbli ta' riskju (eż. sekwestru jew traffikar possibbli). Hija spiss kwistjoni ta' valutazzjoni individwali tas-sitwazzjoni u l-laqgħa bejn il-gwardji tal-konfini u t-tfal, li jiddeterminaw jekk jitqajjimx jew le s-suspett tal-gwardja tal-konfini. Fost l-oħrajn, il-fatturi li jmiss jistgħu potenzjalment iqajjmu s-suspett tagħhom, jew għallanqas iwassluhom biex wara l-kontroll tal-passaport jgħamlu xi mistoqsijiet ta' rutina. - il-kunjomijiet differenti jew id-dehra differenti tat-tfal u l-adult ta' magħhom; - l-imġieba tat-tfal u l-komunikazzjoni bejn it-tfal u l-adult ta' magħhom; il-pajjiż ta' tluq jew wasla, pereżempju pajjiżi assoċjati ma' rotot ta' traffikar magħrufa. L-istudju wera li fid-deċiżjoni tal-gwardji tal-konfini, is-sigurtà tat-tfal normalment tirbaħ fuq il-bżonn għall-ivjaġġar, minħabba li każi li jqajjmu l-iċken suspett normalment jittieħdu għal kontrolli fuq it-tieni livell. Madankollu, ftit jeżistu statistiċi li jikkonċernaw tfal li jinstabu li huma f'riskju fil-konfini (jew dwar il-qsim tal-konfini mit-tfal b'mod ġenerali). Il-prattiċi użati mill-gwardji tal-fruntieri jidhru li huma bbażati fuq taħtlita ta' taħriġ professjonali, linji gwida, esperjenza u sens komun. Minkejja li programmi ta' taħriġ speċifiċi jeżistu f'xi Stati Membri[29] u f'ħafna Stati Membri oħra l-gwardji tal-konfini jirċievu xi taħriġ fis-salvagwardja tat-tfal, l-istudju wera li spiss kien hemm relattivament ftit attenzjoni lejn is-suġġett. Hemm ukoll allarmi konkreti imwaqqfa li jistgħu jiġbdu l-attenzjoni tal-gwardja tal-konfini u jwasslu għal aktar azzjoni. Minbarra bażijiet ta' dejta disponibbli għalihom, il-pajjiżi Schengen kollha jużaw is-Sistema ta’ Informazzjoni ta’ Schengen tat-tieni ġenerazzjoni (SIS II) bħala s-sors ewlieni ta' informazzjoni tagħhom fuq tfal li ġew irrappurtati nieqsa jew dwar allarmi partikolari fuq l-adult li qiegħed magħhom. F'dawn il-każi, il-gwardji tal-konfini jistgħu jikkuntattjaw lill-hekk imsejjaħ uffiċċju SIRENE fil-pajjiż ta' oriġini tat-tfal. Aktar minn hekk, jistgħu wkoll jikkuntattjaw lill-punti ta' kuntatt nazzjonali għalll-minuri (Anness 37 tal-Manwal Prattiku għall-Għassiesa tal-Fruntieri ) u l-bażijiet ta' dejta Europol u INTERPOL, li fihom informazzjoni dwar pereżempju kriminali u persuni nieqsa kif ukoll vittmi ta' sfruttament tat-tfal. Ladarba sitwazzjoni ta' riskju tkun identifikata mill-gwardji tal-fruntieri, il-proċeduri tagħhom ta' mekkaniżmi ta' koordinazzjoni (riferiment) nazzjonali jidhru li jinbidlu minn Stat Membru għal ieħor. Fi ftit Stati Membri[30], mekkaniżmi ta' riferiment bħal dawn huma speċifikati u segwiti b'mod ċar, filwaqt li f'oħrajn huma ibbażati fuq deċiżjonijiet ad hoc. Il-gwardji tal-fruntieri normalment ikollhom l-għarfien ta' liema servizzi soċjali għandhom jikkuntattjaw, iżda mhux dejjem ikun hemm deskrizzjonijiet konkreti ta' meta jistgħu jiġu kkuntattjati u x'inhu l-proċess, l-aktar taħt ċirkostanzi partikolari (eż. sejbiet ta' sitwazzjoni ta' riskju f'sigħat kmieni jew tard). 4. Prattiki tajbin Ġew identifikati xi prattiki tajbin sabiex tingħata protezzjoni aħjar għat-tfal: · Id-dispożizzjoni ta' taħriġ speċjalizzat għall-gwardji tal-fruntieri dwar is-salvagwardja tat-tfal; f xi Stati Membri l-ekwipaġġ ta' fuq l-art u dak tal-kabina wkoll jirċievi dan it-taħriġ; · F'punti ta' qsim prinċipali jkun hemm gwardja tal-funtieri b'taħriġ speċjali biex jitratta mat-tfal xogħol f'kull xift; · Kollaborazzjoni stabbilita sew bejn il-gwardji tal-konfini u membri tal-persunal tac-'check-in' f'ajruporti ewlenin; · Fejn l-awtorizzazzjoni tal-ġenituri hija meħtieġa, f'każijiet suspetti, tintalab verifika tal-awtentiċità tad-dokumenti billi jiġu kkuntattjati l-ġenitur(i) l-oħra u jiġu mistoqsija mistoqsijiet ta' kontroll biex jistabbilixxu li huma min verament jistqarru li huma. · Għal tfal taħt ċertu età, huwa meqjus aktar sigur li jkunu suġġetti għal kontroll tal-konfini li jsir minn gwardji tal-konfini minflok kontroll tal-konfini awtomatiku; · Aċċess dirett mill-gwardji tal-konfini għal reġistri nazzjonali tal-popolazzjoni; · L-istabbiliment ta' mekkaniżmi ta' riferiment ċari dwar liema awtoritajiet u meta għandhom jikkuntattjaw f'sitwazzjoni ta' allarm. 5. Konklużjonijiet 5.1. 'Persuna waħda-passaport wieħed' L-implimentazzjoni tal-prinċipju 'persuna waħda-passaport wieħed' ma tidhirx li hija problema. Prattikanti u partijiet interessati jqisu li għamlet l-ivjaġġar tat-tfal aktar sigur u l-qsim tal-fruntieri aktar mgħaġġel, minħaba li issa huwa possibbli għall-gwardji tal-fruntieri biex jidentifikaw lit-tfal bħala l-persuna fuq il-passaport, li kien diffiċli biex isir meta t-tfal kienu jivjaġġaw b'passaport tal-familja. Diġà matul id-diskussjoni dwar ir-Regolament tal-Passaport tqajjmet il-mistoqsija jekk l- inklużjoni tal-isem(ismijiet) tal-kustodju(i) legali fil-passaport tat-tfal kenitx ser tagħti valur miżjud. Dan għandu l-potenzjal li jagħmel il-qsim tal-fruntieri aktar faċli (kemm għal min jivjaġġa kif ukoll għall-gwardji tal-fruntieri) f'każijiet fejn ġenitur u tifel li jivjaġġaw flimkien ikollhom kunjomijiet differenti. Minn naħa l-oħra, inizjattiva bħal din tista' fil-fatt twassal għal bżonn ta' aktar dokumentazzjoni, meta adulti differenti mill-ġenituri/kustodji legali miktubin fil-passaport ikunu qed jivjaġġaw mat-tfal. Ikun hemm piż amministrattiv iżjed relatat mal-fatt li l-passaport tat-tfal ikollu jiġġedded f'każijiet ta' bidla fil-ftehim ta' kustodja, ġenituri jbiddlu kunjomhom (eż jerġgħu jiżżewġu). S'issa l-Kummissjoni m'għandhiex biżżejjed ġustifikazzjoni biex tgħid li inizjattiva bħal din tgħin tidentifika l-vittmi ta' traffikar u/jew sekwestru ta' tfal, u għalhekk li azzjoni mill-UE tkun teħtieġ f'dan ir-rigward. Il-Kummissjoni hija lesta biex tiddiskuti aktar il-vantaġġi u l-iżvantaġġi mal-Istati Membri u mal-partijiet interessati. Fi kwalunkwe każ, xejn ma jipprevjeni lill-Istati Membri milli jintroduċu l-inklużjoni tal-ismijiet tal-ġenituri/kustodji legali fil-passaporti tat-tfal. Minħabba l-ambitu tar-Regolament, il-prinċipju ta' 'persuna waħda-passaport wieħed' japplika għal ċittadini tal-Istati li jiffurmaw parti miż-żona Schengen. Kodiċi dwar il-Fruntieri ta’ Schengen ma jobbligax lil tfal ċittadini ta' terzi pajjiżili jkollhom il-passaport tagħhom meta jidħlu jew joħorġu miż-żona Schengen. Sa fejn tfal ċittadini ta' terzi pajjiżi taħt l-obbligu ta' viża huma kkonċernati, il-viża ta' Schengen tidher li tagħti "protezzjoni" simili bħall-prinċipju ta' 'persuna waħda-passaport wieħed' minħabba li fiha ritratt aġġornat tat-tfal, anke jekk ikunu inklużi fil-passaport tal-ġenitur tagħhom, i.e. anke f'każi ta' passaport tal-familja, jinħarġu viżi separati b'ritratti individwali għal kull ġenitur u għal kull tifel/tifla. Barra minn hekk matul il-proċess tal-viża il-konsulati għandhom jivverifikaw li l-persuna(i) li japplikaw għall-viża f'isem it-tfal hija(huma) l-ġenitur(i) jew kustodju(i) legali. Madankollu, din it-tip ta' "protezzjoni' ma testendix għal tfal ċittadini ta' pajjiżi terzi li m'għandhomx bżonn viża. Minkejja dan il-prinċipju ta' 'persuna waħda-passaport wieħed' bħala standard rakkomandat tal-ICAO diġà huwa stabbilit f'ħafna mill-pajjiżi mingħajr viża. Għalhekk, il-Kummissjoni ma tarax il-bżonn li titlob lil tfal ta' ċittadinanza ta' pajjiż terz biex ikolhom il-passaport tagħhom. 5.2. Leġiżlazzjoni u prattiki fil-livell tal-UE Xi partijiet interessati jqisu li linji gwida aktar dettaljati u eżempji tal-aħjar prattiċi jistgħu jiffaċilitaw ix-xogħol fil-punti ta' qsim tal-borduri. Minn naħa l-oħra ikun diffiċli li wieħed jiġbor f'regoli u proċeduri formali il-firxa ta' sitwazzjonijiet li jħabbtu wiċċhom magħhom il-gwardji tal-fruntieri. Il-Kummissjoni pproponiet emendi lill-Kodiċi tal-Fruntieri ta' Schengen[31] li jeħtieġu l-kurrikuli komuni ewlienin għall-gwardji tal-fruntieri biex jinkludu taħriġ speċjalizzat biex jiskopru u jaffrontaw sitwazzjonijiet li jinvolu persuni vulnerabbli, bħal minuri weħedhom u vittmi ta' traffikar. L-emendi ser jeħtieġu wkoll li l-lista punti ta' kuntatt nazzjonali għall-konsultazzjoni dwar il-minuri (bħalissa stabbilita fuq bażi volontarja) għandha tkun stabbilita formalment u l-użu tagħha jsir obbligatorju fejn hemm dubju dwar xi ċirkostanzi relatati mal-minuri, kemm jekk jivjaġġaw ma' xi ħadd jew weħedhom. Minħabba l-firxa wiesa' ta' każi li jinvolu kontrolli mal-fruntieri fuq it-tfal, il-Kummissjoni ma tħossx il-bżonn li tipprovdi aktar dettalji fuq il-livell ta' atti legali tal-UE. Fl-istess ħin, il-Kummissjoni hija lesta li tistudja modi oħra biex tipprovdi aktar ġwida għall-gwardji tal-borduri, kemm jekk huma linji gwida, taħriġ jew mezzi oħra. B'bażi fuq il-kisbiet eżistenti, l-esperjenza mill-operazzjonijiet konġunti relevanti u f'sinerġija max-xogħol li għaddej fil-Kummissjoni għall-iżvilupp ta' linji gwida għas-servizzi konsulari u gwardji tal-fruntieri dwar l-identifikazzjoni ta' vittmi ta' traffikar uman, Frontex hija mħeġġa tqajjem aktar kuxjenza fuq il-kwistjoni relatata mal-qsim tal-fruntieri tat-tfal fil-forma ta' titjib tal-Kurrikulu Komuni Ewlieni[32] u/jew tiżviluppa modulu ta' taħriġ partikolari u/jew linji gwida u/jew gruppi ta' ħidma. L-Istati Membri huma bl-istess mod imħeġġa biex jenfasizzaw aktar dwar il-kwistjoni ta' taħriġ tal-gwardji tal-fruntieri tagħhom. Is-sigurtà tat-tfal tidher li hija tal-akbar importanza għall-gwardji tal-fruntieri: f'każijiet li jqajjmu l-iċken suspett dawn normalment jittieħdu għal kontroll aktar speċifiku. Il-Kummissjoni madankollu tikkunsidra tirranġa l-Manwal Prattiku għall-Gwardjani tal-Fruntieri u l-Manwal tal-Kodiċi tal-Viża kif ukoll tgħamilha ċara li l-aħjar interess tat-tfal għandu jkun kunsiderazzjoni primarja. 5.3. Leġiżlazzjoni u prattiki fil-livell nazzjonali Il-leġiżlazzjoni u l-prattiki nazzjonali rigward awtorizzazzjoni tal-ġenituri huma pjuttost differenti fl-Istati Membri. Fl-istess ħin, minkejja l-armonizzazzjoni limitata fiż-żona, il-prattiċi użati mill-gwardji tal-konfini fejn jidħlu kontrolli tat-tfal huma relattivament l-istess. Mhux possibbli li jiġi konkluż jekk it-tfal jiġux protetti aħjar fl-Istati Membri fejn tintalab formola ta' awtorizzazzjoni tal-ġenituri mal-fruntiera bħala regola ġenerali. Xi prattikanti jiġbdu l-attenzjoni li l-formoli ta' awtorizzazzjoni tal-ġenituri jistgħu jiġu faċilment iffalsifikati, oħrajn jqisu li l-awtorizzazzjoni hija kumplikazzjoni aktar mingħajr bżonn, l-aktar meta l-kunsens tal-ġenituri huwa meħtieġ ukoll għall-ksib tal-passaport. Madankollu, diversi partijiet interessati huma favur l-iżvilupp ta' formola standard għall-kunsens tal-ġenituri għal vjaġġi ġewwa u 'l barra miż-żona Schengen (Frontex) jew internazzjonalment(ICAO). Fil-fatt, l-armonizzazzjoni kieku tgħamilha aktar faċli għal min jivjaġġa biex isir jaf x'inhu meħtieġ rigward awtorizzazzjoni/kunsens tal-ġenituri mal-fruntiera mill-adult li jakkumpanja lit-tfal u mit-tfal li jivjaġġaw weħedhom. Għalhekk, il-Kummissjoni u l-Istati Membri għandhom isegwu d-diskussjoni fuq l-iżvilupp possibbli ta' mudell ta' formola "Kunsens għall-ivjaġġar" li tressqet mill-Uffiċċju Permanenti tal-Konferenza tal-Aja dwar Liġi Internazjonali Privata[33] u tista' tiġi kkunsidrata wkoll mill-ICAO. Minħabba dispożizzjonijiet differenti tal-Istati Membri l-aktar rigward il-bżonn għal awtorizzazzjoni tal-ġenituri mal-fruntiera,id-dispożizzjoni ta' informazzjoni affidabbli lill-pubbliku tidher kruċjali. Filwaqt li informazzjoni dwar ħtiġijiet ta' passaport u viża hija disponibbli minnufih għal min jivjaġġa f'bosta lingwi, jidher li huwa diffiċli ħafna li tinstab informazzjoni konkreta dwar in-neċessità ta' dokumenti li jappoġġjaw bħal awtorizzazzjoni tal-ġenituri. L-informazzjoni hija spiss disponibbli biss fil-lingwa tal-Istat Membru u fejn teżisti, huwa diffiċli li tinstab jew ukoll tikkontradixxi sorsi oħra ta' informazzjoni. Is-sit elettroniku uffiċjali tal-UE, il-Portal Europa lanqas ma jagħti l-ebda informazzjoni partikolari fuq dan is-suġġett. Netwerk Ġudizzjarju Ewropew fi kwistjonijiet ċivili u kummerċjali beda jaħdem fuq il-preparament ta' skeda informattiva dwar aspetti tal-liġi ċivili tat-tneħħija legali tat-tfal fi Stat ieħor. L-iskeda informattiva ser tkun ibbażata fuq il-kontribuzzjonijiet tal-Istati Membri u ser tkun disponibbli fuq il-Portal Ewropew tal-Ġustizzja Elettronika[34]. Barra minn hekk, il-Kummissjoni hija lesta taġġorna is-sit tagħha europa.eu/travel fuq il-bażi ta' kontribuzzjonijiet tal-Istati Membri. L-Istati Membri għandhom ukoll itejbu mhux ħażin il-kwalità tal-informazzjoni mqassma lill-pubbliku dwar il-ħtiġijiet għat-tfal li jaqsmu l-fruntieri. Meta l-gwardji tal-konfini jidentifikaw sitwazzjoni ta' riskju possibbli, il-proċeduri u għarfien ta' mekkaniżmi ta' koordinazzjoni nazzjonali disponibbli tidher li tvarja minn Stat Membru għal ieħor. Jidher li hemm biss ftit Stati Membri li fihom jeżistu mekkaniżmi ta' koordinazzjoni nazzjonali. Għalhekk, l-Istati Membri huma mħeġġa jiżviluppaw mekkaniżmi nazzjonali xierqa u jinfurmaw il-punti ta' qsim ta' konfini dwar dawn il-mekkaniżmi biex il-gwardji tal-konfini jkunu jafu lil min għandhom jikkuntattjaw, f'liema sitwazzjoni u x'inhuma r-responsabiltajiet differenti bejn l-atturi differenti. Għandha tingħata attenzjoni partikolari lid-diffikultajiet li jħabbtu wiċċhom magħhom il-gwardji tal-fruntieri fl-ibbilanċjar bejn il-protezzjoni tal-interessi tat-tfal u t-tfixkil potenzjali għall-vjaġġ tagħhom. Ix-xogħol li diġà sar fil-qasam tat-traffikar tal-bnedmin jista' jintuża bħala ispirazzjoni għall-iżvilupp ta' dawn il-mekkaniżmi ta' referenza. Fl-aħħar, ftit dejta statistika teżisti dwar it-tfal li jinstabu li huma f'riskju fil-konfini (jew dwar il-qsim tal-konfini mit-tfal b'mod ġenerali) kif ukoll dwar it-traffikar u s-sekwestru tat-tfal. Sabiex ikunu kapaċi jiżviluppaw aktar għażliet politiċi bbażati fuq l-evidenza fiż-żona, l-Istati Membri u l-Frontex huma mħeġġa jtejjbu l-ġabra ta' dejta u statistiċi dwar it-tfal li jaqsmu l-fruntieri. [1] ĠU L 142, 6.6.2009, p. 1. [2] http://legacy.icao.int/icao/en/atb/sgm/OnePassportConcept.htm [3] L-istudju kien immexxi mill-Fond għall-Fruntieri Esterni taħt il-konsorzju Ramboll-EurAsylum. Ir-rapport finali jista' jinstab fuq is-sit tad-Direttorat Ġenerali tal-Affarijiet Interni tal-Kummissjoni Ewropea: http://ec.europa.eu/dgs/home-affairs/e-library/documents/policies/borders-and-visas/general/index_en.htm. Dan ir-rapport ikopri serje ta' mistoqsijiet relatati mal-kwistjoni ta' tfal li jaqsmu l-fruntieri. Dan ir-rapport madankollu immira għal dawk ċentrali bħall-impatt fuq il-prinċipju ta' 'persuna waħda-passaport wieħed. [4] L-Islanda, il-Liechtenstein, in-Norveġja u l-Isvizzera. [5] Bi qbil ma' Artikolu 1 tal-Konvenzjoni tan-NU dwar id-drittijiet tat-tfal għall-għanijiet ta' dan ir-rapport, it-tfal huma meqjusa kull persuna taħt l-età ta' 18. [6] Bi qbil man-nuqqas ta' kontrolli mal-fruntieri interni u ma' Artikolu 1 tar-Regolament, dan ir-rapport ma jiddiskutix il-kwistjonijiet relatati mal-moviment ta' tfal fiż-żona Schengen, għalkemm il-Kummissjoni hija konxja li anke hemm jeżistu każi ta' traffikar sekwestru ta' tfal. [7] C(2012) 9330 finali [8] C(2006) 5186 finali [9] ĠU L 158, 30.4.2004, p. 77. [10] "Fejn ċittadin tal-Unjoni, jew membru tal-familja li mhux ċittadin ta' Stat Membru, ma jkollux id-dokumenti tal-ivjaġġar meħtieġa jew, jekk ikun hemm bżonn, il-viżi meħtieġa, l-Istat Membru konċernat irid, qabel ma tintbagħat lura, jagħti lil din il-persuna kull opportunità possibbli biex tikseb id-dokumenti neċessarji jew jagħmel arranġamenti biex dawn jitwasslu għandha f'perjodu ta’ żmien raġonevoli jew jikkorrobora jew jagħti prova b’mezzi oħra li din il-persuna tkun koperta mid-dritt għall-moviment ħieles. [11] Din l-idea ġiet ippreżentata wkoll matul in-negozjati tar-Regolament. Madankollu ġiet abbandunata minħabba raġunijiet differenti bħall-bażi legali ta' dispożizzjoni bħal din (ara wkoll punt 5.1). [12] ĠU L 105, 13.4.2006, p. 1. [13] B'mod partikolari, Anness VII: Regoli speċjali għal ċerti kategoriji ta’ persuni [14] Ir-Rakkomandazzjoni tal-Kummissjoni li tistabbilixxi “Manwal Prattiku għall-Gwardjani tal-Fruntieri (il-Manwal ta’ Schengen)” għall-użu mill-awtoritajiet kompetenti tal-Istati Membri waqt l-eżekuzzjoni tal-kontrolli fuq il-persuni fil-fruntieri (C (2006) 5186 finali) kif emendat bir-Rakkomandazzjoni tal-Kummissjoni C (2008) 2976 finali [15] Il-punti ta' kuntatt nazzjonali għal skopijiet ta' konsultazzjoni dwar il-minuri huma mniżżlin f'Anness 37 tal-Manwal. [16] ĠU L 243, 15.9.2009, p. 1. [17] Deċiżjoni tal-Kummissjoni C (2010) 1620 finali tad-19.3.2010 li tistabbilixxi l-Manwal għall-ipproċessar ta' applikazzjonijiet tal-viża u l-modifiki fuq viżi maħruġa [18] Pereżempju: Ir-Repubblika Ċeka, l-Estonja, il-Latvja, l-Awstrija, il-Portugall, ir-Rumanija, is-Slovenja, ir-Renju Unit [19] Pereżempju: Id-Danimarka, il-Greċja, l-Irlanda, Malta, il-Pajjiżi l-Baxxi, il-Polonja, il-Finlandja, l-Isvezja [20] Pereżempju: Il-Belġju, il-Ġermanja, Spanja, il-Litwanja, is-Slovakkja [21] Pereżempju: il-Bulgarija, Franza, l-Italja [22] Pereżempju: L-Italja, l-Polonja, il-Portugall [23] Pereżempju: Il-Bulgarija, il-Litwanja, ir-Rumanija [24] Pereżempju: Il-Belġju, Spanja, Franza, Ċipru, il-Latvja, Malta, il-Portugall [25] Pereżempju: Il-Ġermanja, l-Estonja, il-Latvja, il-Pajjiżi l-Baxxi, l-Finlandja, l-Isvezja [26] Pereżempju: Ir-Repubblika Ċeka, Malta [27] ĠU L 187, 10.07.2001, p. 45 [28] Ġwida tal-Aħjar Prattika għall-Minuri, IATA/CAWG il-41 laqgħa, 16-17 ta' Mejju 2007, Tokyo [29] Pereżempju: Ir-Renju Unit jispikka b'taħriġ partikolari għat-tfal li huwa appoġġjat mill-Aġenzija tal-Konfini tar-Renju Unit "Kodiċi tal-Prattika biex it-tfal jinżammu l'bogħod mill-Periklu" [30] Pereżempju: Il-Bulgarija, ir-Renju Unti [31] COM(2011) 118 finali [32] Artikolu 5 tar-Regolament tal-Kunsill (KE) Nru 2007/2004 tas-26 ta’ Ottubru 2004 li jistabbilixxi Aġenzija Ewropea għall-Ġestjoni ta' Kooperazzjoni Operazzjonali fil-Fruntieri Esterni tal-Istati Membri tal-Unjoni Ewropea [33] http://www.hcch.net/upload/wop/abduct2012pd15e.pdf [34] https://e-justice.europa.eu/home.do